როგორ მოვარჯულოთ დრაკონი
„როგორ მოვარჯულოთ დრაკონი“ (ინგლ. How to Train Your Dragon) — 2010 წლის კომპიუტერული ანიმაციური კომედიური ფილმი, რომლის რეჟისორები არიან კრის სანდერსი და დენი დებლუა, სცენარისტები — უილიამ დიევისი, დენი დებლუა და კრის სანდერსი, პროდიუსერი — ბონი არნოლდი. მუსიკა ეკუთვნის ჯონ პაუელს. პერსონაჟებს ახმოვანებენ ჯეი ბარუშელი, ჯერარდ ბატლერი და კრეიგ ფერგიუსონი. ფილმი აწარმოა DreamWorks Animation-მა, ხოლო დისტრიბუცია გაუწია Paramount Pictures-მა. ფილმში მოთხრობილია ბიჭისა და დრაკონის მეგობრობის შესახებ, რომელთა წყალობითაც მოსისხლე მტრებმა — ვიკინგებმა და დრაკონებმა საერთო ენა გამონახეს და დამეგობრდნენ. პრემიერა გაიმართა 2010 წლის 21 მარტს Gibson Amphitheatre-ში (ქართ. გიბსონის ამფითეატრი), ხოლო აშშ-ში გამოვიდა იმავე წლის 26 მარტს. ფილმმა მიიღო მაღალი შეფასებები კინოკრიტიკოსებისაგან, აგრეთვე უამრავი ჯილდო, მათ შორის ოსკარის ორი ნომინაცია. საერთო განხილვების საიტ Rotten Tomatoes-ზე მისი საერთო რეიტინგია 99%. ფილმი წარმატებული აღმოჩნდა კომერციულადაც, რომლის შემოსავალმა 494.9 მილიონი აშშ დოლარი შეადგინა. ფილმს მოჰყვა ორი გაგრძელება — „როგორ მოვარჯულოთ დრაკონი 2“ (2014 წლის 13 ივნისი) და „როგორ მოვარჯულოთ დრაკონი 3“ (2019 წლის 22 თებერვალი).